קהילת מחרוזת

קהילת מחרוזת היא קהילת סחר חליפין באמצעות מטבע מקומי הפועלת בישראל. סחר החליפין הוא החלפה של מוצרים או שירותים בין אנשים בקהילה. קהילת מחרוזת ישראל מורכבת מקהילות מחרוזת מקומיות. כיום ישנן כ- 7 קהילות מקומיות ברחבי הארץ. בעולם נקראות קהילות כאלו LETS ראשי תיבות של Local Exchange & Trading System.

ברמה הבסיסית ביותר סחר החליפין מתבצע בהחלפת דבר תמורת דבר: 
"בְּנֵה לי שולחן סלוני, ואני אלמד אותך לרכב על פוני."
"תביאי את הילדה שלנו לגן. וקחי צנצנת ריבת דובדבן."

מעגל החליפין מורחב על ידי שימוש במטבע קהילתי וירטואלי, החרוזים.
השימוש בחרוזים מאפשר לראובן לקבל שירות מכרמלה, תמורת שירות שהוא ייתן לשמעון.

לדוגמה:
ראובן נתן לשמעון טיפול שיאצו, וקיבל 70 חרוזים.
ראובן קיבל מנורית עציץ פטרוזיליה, תמורת 50 חרוזים.
ראובן קיבל מכרמלה שיעור באספרנטו, תמורה 80 חרוזים.
היתרה של ראובן כרגע היא מינוס 60 חרוזים.

האידאולוגיה של קהילת מחרוזת  

לקהילת מחרוזת מספר רעיונות אותם היא מנסה לממש באמצעות הסחר הפנים קהילתי. 
 עזרה הדדית כל חבר עוזר לאחרים בדברים שהוא יכול ורוצה לתת.
 תחושת ערך הנובעת מיכולתי לעזור לאחרים.
 הבאת מכלול הכישורים של החברים לידי ביטוי, והפקת תועלת מהם עבור הזולת.
 רכישת שירותים בהם החבר מעוניין, אשר אותם אינו רוצה או אינו יכול לרכוש בכסף, אך מוכן לתת תמורתם שירות או עבודה.

אנשי מחרוזת מאמינים שסחר החליפין המנותק מהמערכת המוניטרית הלאומית והגלובלית, יש בו יתרונות לקהילה ולחבריה.

אנשי מחרוזת מצביעים על מספר בעיות במערכת המוניטרית המוכרת לנו.
 נטיית המערכת ליצור אי שיויון ולגרום לריכוז הכסף בידיהם של מעטים.
 הקצנת הפערים על ידי מנגנון הריבית.
 יצירת רווחים על ידי השקעות וספקולציות כספיות (בניגוד לעשייה אמיתית התורמת לאחרים). 
 יצירת רווחים מעבודה של אנשים אחרים.
 רבים לא מצליחים להשתלב ב"משחק" - עוני. אבטלה. פשיטות רגל. הפסדי הון.
 שלילה של נגישות למשאבים ושירותים מאנשים רבים, אשר אין בידיהם הכסף הדרוש.

מנגד, קהילת סחר חליפין מתאפיינת בכך ש:
 מאפשרת לאנשים לקבל שירותים שאין באפשרותם לרכוש בכסף.
 מותר להיות במינוס. אין ריבית על אוברדראפט.
 הרווח האישי נובע מעשייה שתורמת לאחרים. 
 הסחר אינו "אנונימי". נותן השירות והמקבל שייכים לאותה קהילה, דבר זה מעלה את המוטיבציה של נותן השירות לעשותו על הצד הטוב ביותר.

איך זה עובד  

לכל קהילה מקומית ישנה חוברת שבה נרשמים השירותים שכל חבר מציע. באמצעות חוברת זו ניתן למצוא את החברים שיכולים לספק את השירות הנדרש.

כל חבר מנהל לעצמו רישום על העסקאות שהוא ביצע ("התחרזויות" בעגה המקומית). כמו כן הוא מדווח עליהן ל"בנק החרוזים" של הקהילה.

קישורים חיצוניים

 
 
 What’s LETS 

ישראל: ארגונים